**Мотиви към проект на Наредба за изменение на Наредба № РД-02-20-6 от 24 април 2012 г. за издаване на удостоверения въз основа на регистъра на населението**

(Обн., ДВ., бр. 37 от 2012 г., изм., ДВ., бр. 69 от 2012 г., изм. и доп., ДВ., бр. 82 от 2013 г., изм. и доп., ДВ., бр. 53 и бр. 69 от 2015 г., изм. и доп., ДВ., бр. 5 от 2020 г.)

**1. Причини, които налагат приемането на нормативния акт**

Съгласно § 39 от Заключителните разпоредби към Закона за изменение и допълнение на Закона за електронното управление (обн. ДВ, бр. 80 от 2023 г., в сила от 19.09.2023 г.), в 6-месечен срок от влизането му в сила административните органи привеждат образците на исканията за административни услуги в съответствие с чл. 29, ал. 2 от Административнопроцесуалния кодекс (АПК).

С Наредба № РД-02-20-6 от 24 април 2012 г. за издаване на удостоверения въз основа на регистъра на населението, издадена от министъра на регионалното развитие и благоустройството и министъра на правосъдието, на основание чл. 24, ал. 2 от Закона за гражданската регистрация, са утвърдени видовете удостоверения, издавани въз основа на регистъра на населението и техните образци, включително и образците на искания за издаването на удостоверенията. От образците на исканията, предвид промените в АПК, следва да отпадне посочването на факс, като заявителят посочва мобилен или стационарен телефонен номер, ако има такъв. Искането следва да съдържа и съответния начин за предоставяне на резултата от административната услуга, а именно:

• на посочения електронен адрес;

• в профила за заявителя, регистриран в Информационната система за сигурно електронно връчване като модул на Портала на електронното управление;

• на посочения адрес;

• на гише.

Във връзка с горното е прецизирана и разпоредбата на чл. 6, ал. 1 по отношение на писменото искане, подавано на хартиен носител, и на писменото искане в електронна форма.

1. **Цели, които се поставят с приемането на нормативния акт.**

Изготвеният проект на Наредба за изменение на Наредба № РД-02-20-6 от 24 април 2012 г. за издаване на удостоверения въз основа на регистъра на населението цели привеждане на наредбата в съответствие с настъпилите законодателни промени.

Проектът на Наредба за изменение на Наредба № РД-02-20- 6 от 24 април 2012 г. за издаване на удостоверения въз основа на регистъра на населението се издава на основание чл. 24, ал. 1 от Закона за гражданската регистрация.

1. **Финансови и други средства, необходими за прилагането на нормативния акт.**

За прилагане на предложения проект на наредба не са необходими финансови и други средства.

1. **Очаквани резултати от прилагането на нормативния акт.**

С приемането на проекта на Наредба за изменение на Наредба № РД-02-20-6 от 24 април 2012 г. за издаване на удостоверения въз основа на регистъра на населението се очаква гражданите да бъдат улеснени при заявяване на административната услуга и при получаването на издаденото удостоверение.

1. **Анализ за съответствие с правото на Европейския съюз.**

С проекта на Наредба за изменение на Наредба № РД-02-20-6 от 24 април 2012 г. за издаване на удостоверения въз основа на регистъра на населението не се въвеждат изисквания на правото на Европейския съюз.

**6. Срок за обществени консултации**

На основание чл. 26, ал. 4 от Закона за нормативните актове, срокът за обществено обсъждане след публикуване на проекта на наредба и мотивите на Портала за обществени консултации и на интернет страницата на Министерството на регионалното развитие и благоустройството и Министерството на правосъдието е 30 дни.